text: Спецыялізаваны экалагічны клас у Германавічах, які з'явіўся пры фінансавай падтрымцы сумеснага праекта Праграмы развіцця ААН і Фонду Кока-Колы, ужо на сённяшні дзень забяспечаны сучасным абсталяваннем, інтэрактыўнымі экспанатамі і стэндамі. У прасторным і светлым памяшканні для юных эколагаў устаноўлена новая сучасная аргтэхніка: ноўтбук, тэлевізар, фотаапарат, мультыфункцыянальнае тыпаграфскае устройства. У бліжэйшы час там будзе прадстаўлена дадатковая спецыяльная літаратура, іншае неабходнае для работы абсталяванне, у тым ліку і сучасная кампактная метэастанцыя.
  Новы экалагічны клас адкрыўся непадалёку ад тэрыторыі заказніка «Ельня». Пры гэтым менавіта ў Германавіцкай сярэдняй школе ўжо даволі працяглы час адным з важных напрамкаў работы з’яўляецца экалагічнае выхаванне моладзі. У названай навучальнай установе гэта дзейнасць рэалізуецца пад кіраўніцтвам настаўніцы біялогіі вышэйшай катэгорыі Марыны Аляксандраўны Фёдаравай. Па ініцыятыве педагога прадстаўнікі школьнага экалагічнага клуба прынялі ўдзел у праекце “Малыя рэкі — вялікія праблемы: працуем разам над аховай і будучым малых рэк басейна ракі Дзісна”, што фінансаваўся Еўрапейскім Саюзам. У школе наладжана цеснае супрацоўніцтва з грамадскай арганізацыяй “Ахова птушак Бацькаўшчыны”, Дзісенскім лясгасам і Германавіцкім лясніцтвам, а таксама з раённай інспекцыяй прыродных рэсурсаў і аховы навакольнага асяроддзя. На тэрыторыі рэспубліканскага ландшафтнага біясфернага заказніка “Ельня” вучні праводзяць свае назіранні, займаюцца даследчай дзейнасцю, рэзультаты якой потым дасылаюць навукоўцам. Таму і невыпадкова, што менавіта ў Германавічах з'явіўся спецыялізаваны экалагічны клас, які дазволіць вучням ужо на зусім іншым узроўні, больш дакладна і якасна вывучаць асаблівасці прыроды свайго краю і рэгіёну.
  На цырымоніі ўрачыстага адкрыцця новага экалагічнага класа прысутнічалі намеснік Міністра прыродных рэсурсаў і аховы навакольнага асяроддзя Ігар Міхайлавіч Качаноўскі, прадстаўнікі Шаркаўшчынскага раённага выканаўчага камітэта, Праграмы развіцця ААН у Беларусі, вытворчага прадпрыемства «Кока-Кола Бевриджис Белоруссия», настаўнікі і вучні Германавіцкай сярэдняй школы, іншыя госці ўрачыстасці, якія не засталіся ў баку ад глабальных экалагічных праблем.